钦定古今图书集成/历象汇编/庶征典/第187卷 > 《池州府知府进竹米表》陆冈
## 钦定古今图书集成/历象汇编/庶征典/第187卷 > 《池州府知府进竹米表》陆冈

直隶池州府知府陈某据所属青阳县知县臣某申
称：“嘉靖十四年六月间，本邑九华山竹实盛生如米，
活人甚众。诚大异事，谨以上进者。”臣某等诚懽诚忭，
稽首顿首上言：“伏以生竹实而拟凤之来，诚为上瑞；
出祯祥而为福之兆，可以前知。民乃粒而不费耕耘，
国将兴而兹其征应。群生含鼓之馀，几忘帝力，何有
于我；一物生成之异”，乃知圣德上通于天。恭惟皇帝
陛下缉熙圣学，道统实承，经纶大经，孝思维则，郊庙
成而礼制更新。天子建中和之极，禘尝举而异物适
至，帝心孚孝享之诚。窃惟九华之山，实亦一方之胜，
横亘十数里，高耸百馀峰。猗猗绿竹，繁衍之实偶生；
济济苍生，匮乏之忧顿解。不图劲节虚生之物，乃有
救时济世之功。不稼不穑，居然而取禾。匪玉匪金，得
之以为粟。诚自古所无之瑞，非寻常可致之祥。荐之
郊，荐之庙，美逾九穗之禾；征诸地，征诸天，秀夺两岐
之麦。兹实天意，夫岂偶然。良由皇帝陛下敬天勤民
之德，格于迩遐；尊祖敬宗之心，光于上下。是以远方
草木，亦献珍奇。臣某等一介书生，荷蒙宠任，自分凡
材劣薄，无补于明时；何期希世嘉祥，乃见于敝邑。臣
谨昧死采取，龠合上渎天颜，登荐粢盛，益光圣孝。伏
愿圣心俯鉴，大德兼容，播诸声诗，纪一时之奇遇；形
之简牍，遗千古之美谈。臣某等无任瞻天仰圣欣跃
感戴之至，谨奉表随进以闻。